**Štipendiá v školskom roku 2023/2024**

**www.cvtisr.sk**

Poskytovanie stredoškolských štipendií sa realizuje podľa zákona č. 245/2008 Z. z. o výchove a vzdelávaní (školského zákona), podľa **§ 149 Štipendium** a iné nepeňažné plnenie a Vyhlášky MŠVVaŠ SR č. 224/2022 Z. z. o strednej škole

Výška štipendia závisí od priemerného prospechu v predchádzajúcom polroku školského vyučovania a od výšky životného minima nezaopatreného dieťaťa, teda v školskom roku 2023/2024 je:

**61,39 € -**  pri priemernom prospechu žiaka **do 2,0** vrátane, vo výške **50%** výšky životného minima,

**42,97 €** - pri priemernom prospechu žiaka horšom ako **2,0 do 2,5** vrátane, vo výške **35%** výšky životného minima,

**30,70 €** - pri priemernom prospechu žiaka horšom ako **2,5 do 3,5** vrátane, vo výške **25%** výšky životného minima.

Ak je žiak hodnotený z povinných vyučovacích predmetov inak ako klasifikáciou, poskytuje sa mu v príslušnom školskom roku sociálne štipendium vo výške 35 % sumy životného minima nezaopatreného dieťaťa.

Jednou z podmienok na priznanie sociálneho štipendia je**,** že jeho **celkové hodnotenie** za predchádzajúci polrok je **prospel.**

Sumy životného minima sa podľa § 5 zákona č. 601/2003 Z. z. o životnom minime v znení neskorších predpisov, upravujú vždy k 1. júlu bežného kalendárneho roku.

V školskom roku 2023/2024 sumy životného minima majú nasledovné hodnoty:  
**268,88 €** v prípade ak ide o jednu plnoletú fyzickú osobu,  
**187,57 €** v prípade ak ide o ďalšiu plnoletú spoločne posudzovanú osobu,  
**122,77 €** ak ide o zaopatrené neplnoleté dieťa alebo o nezaopatrené dieťa.

**Zmeny nenastali v spôsobe posudzovania sociálnej situácie rodiny žiadateľa o štipendium.**

Štipendium **možno** poskytnúť žiakovi, ktorý je žiakom denného štúdia strednej školy, odborného učilišťa alebo praktickej školy, ak sa spoločne posudzuje s osobami,

1. ktorým sa poskytuje dávka v hmotnej núdzi a príspevky k dávke v hmotnej núdzi (prílohou k žiadosti o štipendium je
2. aktuálny doklad z úradu práce sociálnych vecí a rodiny),  
   b) u ktorých jedna dvanástina príjmu za kalendárny rok predchádzajúci kalendárnemu roku, v ktorom sa žiada o štipendium, je najviac vo výške životného minima.

**Štipendium sa poskytuje v období  školského vyučovania** - §149 ods. 2. Obdobie vyučovania upravuje vyhláška MŠ SR č 231/2009. V posledných ročníkoch stredných škôl môže posledný vyučovací deň byť už v máji a je pre žiakov danej triedy rovnaký bez ohľadu na to, či záverečnú skúšku alebo maturitnú skúšku absolvovali, alebo na skúške neuspeli.

**Žiadosť o poskytnutie štipendia**

Žiaci, ktorí budú poberať štipendium z dôvodu hmotnej núdze, nebudú potrebovať 3. a 4. stranu žiadosti.

Tlačiva si môžete stiahnuť:<https://www.cvtisr.sk/buxus/docs//stipendia/2022/Ziadost_o_socialne_stipendium.docx>

**Potrebné doklady k poberaniu sociálneho štipendia**

Sociálne štipendium možno priznať dvoma spôsobmi, a to podľa toho, či sa rodina nachádza v  hmotnej núdzi alebo podľa životného minima.

**A) Hmotná núdza**

* potvrdenie z ÚPSVaR o poberaní dávky v hmotnej núdzi,
* vysvedčenie za posledný polrok šk. roka.

**B) Životné minimum** - doložiť všetky doklady o príjme za rok **2022:**

* príjem (otca, matky) tlačiva si môžete stiahnuť: : <https://www.cvtisr.sk/buxus/docs//stipendia/2020/Ziadost_o_vystavenie_potvrdenia_na_ucely_socialneho_stipendia.doc>,
* doklad z ÚPSVaR o vedení v evidencii uchádzačov o zamestnanie (otec, matka) - ak boli rodičia v priebehu roka nezamestnaní,
* doklad z ÚPSVaR o poberaní prídavkov na deti,
* doklad z ÚPSVaR o poberaní rodičovského príspevku,
* doklad zo soc. poisťovne o poberaní dávky v nezamestnanosti (otec, matka) - ak boli rodičia v priebehu roka nezamestnaní,
* doklad zo soc. poisťovne o poberaní nemocenskej dávky (otec, matka),
* doklad zo soc. poisťovne o poberaní vdovského a sirotského dôchodku,
* rozhodnutia súdu (napr. výživné, zverenie dieťaťa do starostlivosti a pod.),
* dávka a príspevky v hmotnej núdzi,
* dávky pestúnskej starostlivosti (odmena pestúna, príspevok na úhradu potrieb dieťaťa),
* vysvedčenie za posledný polrok.

Žiadosti s potrebnými dokladmi vybavuje: Mgr. Gabriela Bajzová, e-mail.: [bajzova@gvoza.sk](mailto:bajzova@gvoza.sk), tel.: 041/5620288

O štipendium je možné požiadať aj v priebehu školského roka **s potrebnými dokladmi a s aktuálnym dátumom na dokladoch, v ktorom mesiaci sa o štipendium žiada**.

Štipendium sa priznáva od prvého dňa v mesiaci, v ktorom žiak o štipendium požiadal a splnil podmienky pre priznanie štipendia. Riaditeľ školy **nemôže** priznať štipendium žiakovi, ktorého priemerný prospech v predchádzajúcom polroku školského roka **bol horší ako 3,5.**